
Készült a Fővárosi Közgyűlés Oktatási Bizottsága
2014. szeptember 25-i ülésén,
a Főpolgármesteri Hivatal 282. számú tárgyalójában.

Jelen vannak:	Pokorni Zoltán elnök
	Zarándy Zoltán alelnök
	Kucsák László alelnök
	Németh Zoltán
	Szentkirályi Alexandra
a bizottság tagjai.

Meghívottak:	a jelenléti ív szerint.

Elnök:	Pokorni Zoltán az Oktatási Bizottság elnöke.

Az ülés kezdésének időpontja: 9 óra 18 perc


Elnök:
	Tisztelettel köszöntök mindenkit. Két napirendi pontunk van. Van-e javaslat a napirendre vonatkozóan? Nincs.
Az Oktatási Bizottság az ülés napirendjét a következőkben állapítja meg:

1. Javaslat a Budapesti Művelődési Központ Szervezeti és Működési Szabályzatának jóváhagyására
	Előterjesztő:	Csomós Miklós főpolgármester-helyettes
	Előkészítő:	Kulturális, Sport, Köznevelési, Egészségügyi és Szociálpolitikai Főosztály

2. Javaslat a Fővárosi Roma Oktatási és Kulturális Központ Szervezeti és Működési Szabályzatának jóváhagyására
	Előterjesztő:	Csomós Miklós főpolgármester-helyettes 
	Előkészítő:	Kulturális, Sport, Köznevelési, Egészségügyi és Szociálpolitikai Főosztály

3. Egyebek

Elnök:
Szavazzunk a napirendi pontokról!

72./2014. (IX. 25.) SZÁMÚ OKTATÁSI BIZOTTSÁGI HATÁROZAT

Az Oktatási Bizottság az ülés napirendjét a következőkben állapítja meg:

1. Javaslat a Budapesti Művelődési Központ Szervezeti és Működési Szabályzatának jóváhagyására
	Előterjesztő:	Csomós Miklós főpolgármester-helyettes
	Előkészítő:	Kulturális, Sport, Köznevelési, Egészségügyi és Szociálpolitikai Főosztály

2. Javaslat a Fővárosi Roma Oktatási és Kulturális Központ Szervezeti és Működési Szabályzatának jóváhagyására
	Előterjesztő:	Csomós Miklós főpolgármester-helyettes 
	Előkészítő:	Kulturális, Sport, Köznevelési, Egészségügyi és Szociálpolitikai Főosztály

3. Egyebek

(4 igen, 0 nem, 0 tartózkodás)


A napirend 1.) pontja:

Javaslat a Budapesti Művelődési Központ Szervezeti és Működési Szabályzatának jóváhagyására
Előterjesztő:	Csomós Miklós főpolgármester-helyettes
Előkészítő:	Kulturális, Sport, Köznevelési, Egészségügyi és Szociálpolitikai Főosztály

Elnök:
Az első napirendi pontunk a BMK Szervezeti és Működési Szabályzatának az elfogadása, tessék parancsolni!

Nagyné Varga Melinda, Kulturális, Sport, Köznevelési, Egészségügyi és Szociálpolitikai Főosztály, főosztályvezető:
Tisztelt Elnök Úr! Tisztelt Bizottság! A Budapesti Művelődési Központ új igazgatója 2014. január 1-étől Pordány Sarolta, aki itt a Bizottság előtt már bemutatkozott. Az alapító okiratot módosítottuk, sok szakmai változás történt a BMK-ban, amely az új igazgató szakmai elképzeléseit is tükrözi. Az új SZMSZ-ből röviden a szakmai mutatókat ismertetné az igazgató Asszony. Leginkább az osztályok szakmai összetétele változott, ezt a változást szeretnénk bemutatni. Ha megengedik az igazgató Asszony szeretné bemutatni az új osztályvezető Asszonyokat is, akikkel együtt dolgozik az intézményben.

Pordány Sarolta, Budapesti Művelődési Központ, igazgató:
Tisztelt Elnök Úr! Tisztelt Bizottság! Nagy munkánk van a Szervezeti és Működési Szabályzatában, szerettünk volna egy olyan szervezési struktúrát kialakítani, amelyik jól tükrözi a működést és a feltételeket. Ez az intézmény egy 4000 négyzetméteres ingatlanban működik, ebből 1000 négyzetméter a Kelenföldi Könyvtáré, tehát egy elég nagy épületegyüttesről van szó. Az épület felújítása évtizedek óta elmarad. A szakmai munkánk mellett nagyon fontos számunkra, hogy az épület üzemeltetését is megoldjuk. Egyre több gondunk adódik abból, hogy az épület állapotát folyamatosan karban kell tartani. Ezt azért kellett elmondjam, mert a Szervezeti és Működési Szabályzat is tükrözi azt, hogy van egy üzemeltetési osztályunk és az épület felújítása a továbbiakban már nem halasztható. Úgy a könyvtár, mint a mi működésünket teljes mértékben meghatározza az időjárás, például, hogyha beázik a tető, tehát komoly gondjaink vannak az épület állapotával. A szervezeti és működési ábránk azt is tükrözi, hogy milyen irányba szeretnénk a szakmai munkánkat változtatni. Egy egészen új tevékenységi területre hoztunk létre egy osztályt, ez a Nemzetközi és minőségügyi osztály. Ennek már van egy 10 éves története, Brenner Zsuzsanna az osztályvezető. Mivel itt nagy eredményei vannak az intézménynek, olyan komoly kapcsolatrendszerünk alakult ki, indokolttá vált, hogy ezt a tevékenységet és osztályt megerősítsük. Két közfoglalkoztatottunk is van a nemzetközi területen, akik jól beszélnek nyelveket. Indokolt volt az is, hogy megerősítsük a Média- és Információs osztályt, sőt, hogy egyáltalán létrehozzuk ezt az osztályt, ugyanis a Fővárosi Közgyűlés rendeletében nagyon sok olyan feladat hárul ránk, mint adatbázisgyűjtés, címlisták stb. Tehát a módszertani munkából következő olyan informatikai feladatok, amelyhez szükséges volt, hogy ez az osztály megerősödjön. Nagy Anna régóta a munkatársunk és teljes mértékben beszéli az informatika nyelvét. Már látszik, hogy komoly eredményeink vannak az adatbázisok területén is. A régebbi klasszikus tevékenységünket átalakítottuk közösségi kulturális tevékenységgé és itt ennél az osztálynál jelenik meg a régi kulturális szakképzési tevékenységünk is, Fülöp Melinda az osztályvezető. Az SZMSZ tükrözi ezt a változást, tükrözi ezt a koncepciót, amit szeretnénk megvalósítani. Én úgy gondolom, hogy a következő két évre vonatkozóan egy olyan struktúrát jelenít meg, amelyik a szakmai munkaterv teljes megerősítését szolgálja.

Elnök: 
Köszönöm szépen. Kinek van kérdése?

Zarándy Zoltán, alelnök:
Mindnyájan tudjuk, hogy az intézmény a magyar és a budapesti közművelődési élet gyászos hajója, ha lehet így mondani. Érdekelne, az előterjesztésben nyilván nem szerepel, az emlékeim szerint csökkent itt is, mint oly sok területen a finanszírozás mozgástere. Nem találtam arra utalást, hogy a korábbi SZMSZ-ben még deklaráltan tiltott önálló jövedelem vagy bevételszerzés helyett most van-e mód arra, hogy önálló vállalkozói tevékenységgel bármilyen pluszforráshoz jusson az intézmény. Érdekelne az is, hogy maga a költségvetési mozgástér hogy alakult az elmúlt évben és hogy alakulhat a megítélése szerint a közeljövőben. Különösen érdekelnének a nemzetközi mozgástér európai vagy Európán kívüli dimenziói. Ha egy pár szót tudna mondani az eredményekről, amire utalt és a tervekről, valamint arról, hogy hogyan segíthet az önkormányzat, mint fenntartó a jövőben.

Pordány Sarolta:
Köszönöm szépen a kérdéseket. Jelen pillanatban vállalkozói tevékenységet nem folytatunk. Nem merünk ebbe az irányba elindulni. Viszont vannak olyan tevékenységeink, amelyek egyre jobban elősegítik azt, hogy saját forrásokhoz jussunk. Ahogy említettem, a mi intézményünknek 3000 négyzetmétere van, amelyből közel 1000 négyzetméter kiadható. Történt az SZMSZ- ben egy olyan változtatás, miszerint egy kollega kapott egy olyan feladatot, hogy a termek hasznosítását végezze. Egyre keresettebb az intézmény. Ennek két oka van, az egyik, hogy a 4-es metró végállomásánál vagyunk, a másik, hogy sok energiát fektettünk abba, hogy megerősítsük a marketing tevékenységet, ezáltal elég szép bevételünk lett a terem kiadásának hasznosításából. Rákérdezett a költségvetésünkre. Lényegesen behatárolt és ugyanakkor a költségvetésünk szerkezetében is vannak problémák, amelyet a 2015-ös új költségvetésben mindenképpen szeretnénk jelezni a főosztálynak.

Elnök:
Mekkora a költségvetésük?

Pordány Sarolta:
100millió forintunk van, ennyit kapunk a fővárostól, ennek nagy része a bér. Amit az épületre tudunk fordítani gyakorlatilag minimális, ráadásul saját bevételükből újítgatjuk az épületet, elég nagy lemondással a bér területén és a dologi kiadásokat csak úgy tudjuk fedezni, ha a bérnek egy bizonyos részét feláldozzuk.

Elnök:
100millió forint a támogatás...

Pordány Sarolta:
A teljes költségvetésünk 140millió forint körüli összeg.

Elnök:
Hányan dolgoznak az intézményben?

Pordány Sarolta:
33 fő a teljes létszámunk és a betöltött létszámunk jelen pillanatban 25 fő. Van most már 8 közfoglalkoztatottunk és vannak nálunk gyakornokok is.



Elnök:
Miben több a BMK, mint egy kerület által fenntartott művelődési központ?

Pordány Sarolta:
A módszertani munka az, ami megkülönbözteti.  Éppen most készült el az őszi szakmai módszertani programunk, ami azt jelenti, hogy a huszonhárom kerületben működő közművelődési intézmény kulturális szakemberei részére szakmai fórumokat szervezünk, tájékoztató előadásokat tartunk. Elindítottunk egy úgynevezett igazgatói fórumot, hogy egymást megismerjék jobban a kollegák, nemzetközi beszámolókat tartunk, elég sok új terület indult el. Ez egy kicsit válasz is arra, amit kérdezett, hogy mik az eredmények, mik a tervek. A nemzetközi munkáról mindjárt Brenner Zsuzsa mond egy pár szót. Ez a módszertani munka nagyon megkülönböztet minket más intézményektől, és az is, amit Nagy Anna kolleganőm osztálya végez: az adatbázisgyűjtés. Az egész főváros részére gyűjtünk adatokat, a honlapunkon le lehet keresni a programkínálatot, kulturális területen álláskínálatunk van.

Elnök: 
Nyilván nem lehet kettéosztani, hogy ennek a 140millió forintnak hányad része fordítódik erre a kulturális hálózatépítő módszertani munkára.

Pordány Sarolta:
Gyakorlatilag valamennyi szakmai munkatárs -14 fő-, a munkájának 70%-a módszertani munka és 30% az, hogy az épületet működtetni kell. A XI. kerület számára kulturális rendezvényeket is kínálunk, illetve a bevételeink ezekből a rendezvényekből vannak. De összességében a teljes működés költségei, 60-70% a fővárosi szolgáltató szerepkör. Szeretnék még a feltett kérdésre válaszolni, a terveket kérdezte, hogy milyen irányban szeretnénk a következő évben változtatni? Az osztályvezetők most kezdték el a munkájukat, mindenki egy új gondolattal jött, azért vállalta el ezt a tevékenységet. A leglényegesebb változás a nemzetközi területen lesz. A másik két új osztálynál a minőségi munkát kell erősíteni, a szolgáltatások minőségét kell javítanunk. 

Elnök: 
Van valamilyen egyesülete vagy szervezete a fővárosban működő kulturális intézményeknek?

Pordány Sarolta:
Két nagy civil szervezet van a szakterületünkön. Az egyik a Kulturális Központok Országos Szövetsége, ennek tagja vagyunk, tagdíjjal. Ez az ország egészét integrálja, itt csak nagy intézmények vannak jelen, egy-két meghívott kisebb intézmény, ezek menedzselésével foglalkoznak. Van egy régóta működő, hagyományos szervezet, a Magyar Népművelők Egyesülete, magánszemélyekről van szó, ennek van egy budapesti szervezete. Közösen szervezünk egy bűnmegelőzési fórumot decemberben. 

Elnök:
Azon gondolkodom, hogy vajon a budapesti művelődési központok azt kapják-e Önöktől, amire szükségük van? Ők ebbe beleszólhatnak, hogy mi az Önök programja, egyfajta megrendelő szerepbe kellene valahogyan kerülniük. Mi erre a válasz? Mi a garancia arra, hogy nem azokat a néniket kísérjük át a gyalogátjárón, akik nem akarnak átmenni, hanem hogy valóban azt csináljuk, ami nekik jó? Mert nyilván egy kerületi művelődési központ nem fog nemzetközi kapcsolatot kialakítani, ez jó, ha integráltan megy. El tudom képzelni egy csomó dologról, hogy Budapesten nem kell belőle 23, csak egy, csakhogy valóban napi szinten hogyan kapcsolódik össze, hogyan tudjuk azt garantálni, hogy azt kapják ezek az intézmények, ami nekik kell. 

Pordány Sarolta:
Átadom a szót Brenner Zsuzsanna kolleganőmnek.

Brenner Zsuzsanna, Budapesti Művelődési Központ, osztályvezető:
Kérdésként elhangzott, hogy a nemzetközi munka hogyan nézett ki a múltban és milyen terveink vannak. Én 12 éve dolgozom a BMK-ban és tulajdonképpen 2000 óta valósítunk meg Európai Uniós projekteket. Ez alatt a 12 év alatt 17 darab és ebből 4 olyan volt, ami közvetlenül az Európai Bizottsághoz került. Mivel minőségügyi szakemberként is dolgozom, tisztában vagyok a számokkal, ezért még egy számadatot szeretnék mondani: eddig 70 nemzetközi partnerrel működtünk együtt. A terveket illetően, hogy hogyan integrálódik ez a mi szolgáltató tevékenységünkbe? Az eddigi munkánk folyamán is mindig arra törekedtünk, hogy olyan témákban működjünk együtt nemzetközi partnerekkel, ami érinti a kerületi intézményeket is. Például ez idáig nagyon nagy munkát végeztünk az idősek képzésével kapcsolatban, ugyanis a művelődési házakban igen nagy létszámmal vannak jelen az idősek, sok energiát fektettünk abba, hogy olyan szakmai tudást tudjunk átadni a kerületi művelődési házaknak, ami az ő munkájukat segíti. A nemzetközi munkánkkal kapcsolatos terveket illetően, szeretnénk művészeti projektekben részt venni, ha az ifjúsági munkát felölelő munkát meg tudnánk erősíteni nemzetközi területen, továbbvinni a felnőttképzési tevékenységi területet, illetve az informatikát is szeretnénk bekapcsolni és a fővárosi tevékenységhez úgy kapcsolódni, hogy egy városmarketing projektet is tervezünk, amit esetleg a többi visegrádi országgal tudnánk megvalósítani. Ezen kívül az igazgató Asszony említette, hogy egy új nemzetközi klubot hozunk létre, ez is egyfajta szolgáltatás az intézmények felé, hiszen célunk az, hogy ők is bekapcsolódjanak a nemzetközi munkába és a legfrissebb tudást ők is alkalmazni tudják a saját szakmai területükön. Ezek a rendezvényeink mind azt a célt szolgálják, hogy azt az Európai Uniós tudást, a nemzetközi új ismereteket, amivel mi rendelkezünk, át tudjuk adni a többi kerületi intézménynek.

Elnök:
Köszönöm szépen. A XI. kerület, Újbuda hozzájárul pénzügyileg az intézmény működéséhez?

Pordány Sarolta:
Anyagilag nem. Viszont elég jó az együttműködésünk Újbudával. Nagy Anna kolleganőm szervezi, megkérném, hogy röviden mondja el.

Nagy Anna, Budapesti Művelődési Központ, munkatárs:
Jelenleg Újbudán egy Európai Uniós pályázat mentén a Családbarát Újbuda program zajlik éppen és lévén, hogy az intézményben az esélyegyenlőségi felelős is én vagyok, ezért bekapcsolódtunk ebbe a programba és ennek a programnak a mentén az újbudai informatikai fejlesztésekbe is, illetve az újbudai programokon való megjelenésbe, az intézményünk családbaráttá alakításában működünk most jelenleg együtt. Helyi civil támogató csoporthoz csatlakoztunk és a saját civil csoportjainkat is igyekszünk bevonni ebbe az új projektbe és szeretnénk fenntartani az intézménynek ezt a családbarát arculatát. Ez azért is nagyon fontos, mert a mostani rekreációs fejlesztések mentén a mellettünk levő közparkot felújították, számos új sporteszközt, futópályát kialakítottak és igen erősen megnövekedett az ifjúság jelenléte is az intézményünkben.

Pordány Sarolta:
A kérdésben volt egy számunkra is nagyon fontos dolog, hogy a kerületi intézmények kapcsolatépítésben együttműködő partnerként vannak-e jelen ebben a munkában és egyetértenek-e a koncepciónkkal? A BMK-nak hosszú a története, a kerületekkel való kapcsolattartásnak is elég hosszú a története és sok féle konfliktussal terhelt, sok jó és közös esemény zajlott az elmúlt évtizedekben. 35 éve működik ez az intézmény és természetesen egyáltalán nem feszültségmentes az együttműködés. Ennek én jelen pillanatban két okát látom, az egyik az, hogy a kerületek jobban bezáródtak, mint ahogy indokolt lenne, kevesebb partnerkeresés zajlik, mint korábban volt, én azt tapasztalom. Mivel nagyon sok a kerületi jól működő fesztivál, kulturális esemény, helyi rendezvény, megerősödtek a kiállítások, van egy nagyon jó értelemben vett megerősödése a helyi, kerületi munkának, ez bizonyos értelemben ellenállhat a közös tevékenységeknek, nem nagyon van forrás arra, hogy a főváros összes közművelődés alapú rendezvényeit össze lehessen fogni. Erre kísérletet teszünk most, próbáltuk kerületcsoportokra osztani az intézményeket, egy-egy kollegánk a kapcsolattartója a kerületeknek és elindul egy intenzívebb megbeszélés arról, hogy melyik kerületcsoportnak mik az érdekei. Egy kicsit átnyúlunk a városhatáron is, mert nagyon nagy az átjárás Pest megyéből és az agglomerációból is. Mi magunk is foglalkozunk állandóan ezzel a problémával. Amiben biztosan jó helyen vagyunk, tehát megfelelő az intézmény pozícionáltsága, az a szakmai képzések, amelyek már évek óta mennek. A kulturális szakemberek szakmai képzéseiről van szó, kötelező képzések. Erre volt egy elég jól kialakított pénzkeret, pénzügyileg jól megtámogatott 5 éves nagy képzési program, a TÁMOP pályázat keretében működő. Úgy érzem, hogy nagyon jó az együttműködésünk, az informatika és az adatgyűjtés megfelelő, a BMK gyűjti a kulturális statisztikákat budapesti szinten, az is elég nagy munka. Tehát a területnek vannak olyan részei, ahol ez az intézmény jól pozícionált, de mindegyik területünkön ahol ezt a Szervezeti és Működési Szabályzatban megerősítettünk, újra kell beszélnünk a kerületekkel, meg kell találnunk az új kapcsolódási pontokat. A szakmai fórumokat erre szeretnénk használni. Elkezdtük működtetni a vezetői fórumokat az igazgatókkal, ahol szintén nagyok a változások, szükség van arra, hogy megismerjék egymást az újonnan kinevezett vezetők. Elég nagy a feladat, minden segítséget köszönettel vennénk a főváros részéről, hogy alá tudjunk dolgozni egy ilyen nagyobb fővárosi koncepciónak.

Kucsák László, alelnök:
Tisztelettel köszöntök mindenkit. Tetszett említeni, hogy adatgyűjtés, információk igen széles körben rendelkezésre állnak a Budapesti Művelődési Központnál. Az Önök meglátása vagy eddigi tapasztalata szerint a működésre vonatkozóan, az, hogy költségvetési szervként vagy más formában, például nonprofit kft-ként működik vagy működne van-e realitása? Erről az én információim szerint a fővárosban is többféle út mutatkozik, melyik mutathatna nagyobb mozgásteret. Nyilván nem az Önök döntése, nem egyszerűen csak egy elhatározás és azután haladunk tovább, csak a költségvetési szervnél vannak nyilván előnyök is, mutatkoznak adott esetben hátrányok is. Például a nonprofit kft működési formában a pályázati lehetőségek, az áfának másfajta kezelési lehetősége van a jogszabályok alapján, ez adhatna adott esetben akár Önöknek, akár jelenleg költségvetési szervként működő közművelődési intézményeknek nagyobb mozgási lehetőséget.

Pordány Sarolta:
A kerületi intézmények nagyon sok féle intézményformában működnek, több helyen nonprofit kft-ként működnek. Konkrétan ránk vonatkozóan, az épület állapota nem teszi lehetővé, hogy a működési formán változtassunk, mert jelen pillanatban, mivel együtt vagyunk a könyvtárral nem oldhatók meg például az üzemeltetési problémák ekkora területen.

Elnök:
Hány éve nem volt felújítva a BMK?

Pordány Sarolta:
35 éve. Volt már több változás az összetételét illetően, megváltozott a kulturális profilja.

Elnök:
Komoly érv szól a mellett, hogy egy ilyen szakmai integrációt, továbbképzést szolgáló intézménynek magának is legyen művelődési funkciója, de amellett is szólna érv, hogy szétválasszuk, és azt mondjuk, hogy vigye el a XI kerület a Művelődési Házat és csak egy integráló, szakmai szervezetet üzemeltessünk és tartsunk fönt. Önök ezt nyilván mérlegelték. Vagy ha nem, egy ilyen felújítás előtt érdemes mérlegelni. Mert miért finanszírozzuk mi a XI. kerületieket? A költségvetésüknek egyharmada szolgálja a XI. kerület közművelődési funkcióit. De miért is? Miért nem csak arra fókuszálunk, ami budapesti feladat?

Pordány Sarolta:
Az év elején beszéltem a polgármester Úrral, hogy milyen együttműködés lehetne a kerület és a BMK között. A XI. kerületnek nagy intézményhálózata van és van egy olyan koncepció, amelyhez nehezen illeszthető. Tehát jelenleg ez a tárgyalás,- mert nagyon jogos ez a gondolatmenet-, hogy mi a kapcsolata a fővárosi szolgáltatásnak és egy kerület szolgáltatási érdekeinek, még nem folytatódott le. Ott van például a Fővárosi Művelődési Ház, ugyanezzel a gonddal küzdő szervezet, hogy a XI. kerületnek szolgáltat nagyon sok mindent, de ugyanakkor a XI. kerületben nincs igazán szakmailag rendezve. Összefogtunk a XI. kerületben működő nagyobb intézményekkel, az FMH-val is együttműködést kötöttünk, a XI. kerülettel is kötöttünk együttműködési szerződést, de hogy pontosan a szereposztás hogy zajlódhatna azon a területen, az nincs megbeszélve. Jelen pillanatban az intézmény kapacitásáról, ha leemelnénk a kerületi munkát, akkor azt hiszem, hogy a szakmai szolgáltatás nem tudná ellátni az intézményt, annyira két szerepben vannak a munkatársak. Ahhoz egy új osztályt kellene létrehozni. Egész más a közönség kapcsolat egy kerületi intézményben, mint egy ilyenben, mint a mienk. A programjaink arculata is egy kicsit tágasabb, például lesz egy egész hónapunk, ahol Rejtő Jenő életműve, munkássága lesz a téma, ez nem kerületi szintű program. Nagyon fontos elmondani, hogy a BMK-nál van a főváros három nagy kórusa, ezek fővárosi értékek, ha szabad így mondanom. Ezt mi tudjuk és próbálunk minden ilyen szerepet megőrizni.

Elnök: 
Nyilván az SZMSZ-t fogadjuk el, hagyjuk jóvá, de majd javaslom, hogy egyszer, a következő ciklus elején üljünk le - ha lesz Oktatási Bizottság –és gondoljuk végig, a kerületi közművelődési intézmények, főváros szerepét, szakmai koordináció tekintetében, érzik-e a kerületek, hogy ez valóban nekik szól. De ez nem az SZMSZ vitája. Javaslom, hogy adott esetben készüljünk erre a beszélgetésre. 
A határozati javaslat a következő:
Az Oktatási Bizottság úgy dönt, hogy:

1. 
a muzeális intézményekről,
a nyilvános könyvtári ellátásról és a közművelődésről szóló 1997. évi CXL. törvény 78. § (5) bekezdés b) pontja alapján jóváhagyja a Budapesti Művelődési Központ új szervezeti és működési szabályzatát a 2. számú melléklet szerinti tartalommal.
	határidő:	2014. október 10.
	felelős:	Pokorni Zoltán, a bizottság elnöke

Határozathozatal módja: egyszerű szavazattöbbség.

Elnök:
Szavazzunk!

73./2014. (IX. 25.) SZÁMÚ OKTATÁSI BIZOTTSÁGI HATÁROZAT

Az Oktatási Bizottság úgy dönt, hogy:

1. 
a muzeális intézményekről,
a nyilvános könyvtári ellátásról és a közművelődésről szóló 1997. évi CXL. törvény 78. § (5) bekezdés b) pontja alapján jóváhagyja a Budapesti Művelődési Központ új szervezeti és működési szabályzatát a 2. számú melléklet szerinti tartalommal.
	határidő:	2014. október 10.
	felelős:	Pokorni Zoltán, a bizottság elnöke

Határozathozatal módja: egyszerű szavazattöbbség.

(4 igen, 0 nem, 0 tartózkodás)


A napirend 2.) pontja:

Javaslat a Fővárosi Roma Oktatási és Kulturális Központ Szervezeti és Működési Szabályzatának jóváhagyására
Előterjesztő:	Csomós Miklós főpolgármester-helyettes 
Előkészítő:	Kulturális, Sport, Köznevelési, Egészségügyi és Szociálpolitikai Főosztály

Nagyné Varga Melinda:
Az Alapító Okiratot tavaly módosítottuk. Ezt a jelenlegit nevezhetjük technikai módosításnak, hiszen nem a szakmai struktúra módosításáról van szó, hanem azoknak a jogszabály módosításoknak tettünk eleget, amelyeket meg kellett tennünk, hogy aktuális legyen a Szervezeti és Működési Szabályzatunk. Változtak a kormányzati funkciók is, ennek megfelelően kellett felsorolni, hogy milyen funkciókat lát el a FROK, illetve változtak egyes önkormányzati rendeletek és törvények is, amelyeket ebben az új SZMSZ-ben megneveztünk. Sajnos nem tud jelen lenni a FROK igazgatója, de amennyiben szakmai vagy az SZMSZ-re vonatkozó kérdések vannak, természetesen válaszolunk rá. Ez, mint ahogy látható az anyagból is, nem az osztályok összetételére vonatkozott, hanem elsősorban technikai, tehát jogszabály módosításokat követett le. 

Elnök:
Alapvetően adminisztratív módosítás.

Zarándy Zoltán:
Megnéztem a 2010-2011-es évet, amikor elkezdtük a munkánkat, akkor több mint 150 millióval rendelkezett a FROK, azóta erősen csökkent a mozgástere és a mandátuma is. A sok kérdés közül, ami a fejemben van, egyet tennék fel. Itt megjelenik a jogszabály módosításban az, hogy a közfoglalkoztatásban szereplők megjelennek ebben az intézményben is. Ennek a tartalma, ennek az iránya érdekelne röviden. 

Elnök:
Szakmai munkát végeznek vagy takarítanak? Természetesen lehet mind a kettőt.

Nagyné Varga Melinda:
Mind a két irány megjelenik. Működik egy galéria is, ahol szintén igénybe tudnak venni közmunkásokat. Azt azért el kell mondanom, ugyanúgy ahogy a múltkor is, amikor a FROK napirenden volt, hogy meghatározza a szakmai munka fejlődését az, hogy még mindig nem látjuk az elhelyezés véglegességét a FROK-nak, ez a szakmai munka fejlődésének irányait jelentősen befolyásolja. A jelenlegi épület nem alkalmas arra, hogy jelentős szakmai fejlődések történjenek az intézményen belül. Inkább azt mondom, hogy a jelenlegi funkció olyan fenntartása, hogy az értékeket sikerüljön megőrizni. Jelenleg még nem látjuk azt, hogy milyen épületben végleges elhelyezését.

Elnök:
Mikor dől el vagy mitől függ?

Nagyné Varga Melinda:
Ez attól függ, hogy a Kormány mikor tűzi napirendre azt a határozatot, amelyben két irány lehetséges, vagy a határozatot úgy módosítják, hogy létrehozza az állam azt a bizonyos nagy központot, amellyel mi közszolgáltatási szerződésben leszünk, vagy pedig felújítjuk azt a Szentkirályi utcai épületet, amelyben most is működik, de akkor alkalmassá kell tenni modern feladatellátásra. 

Elnök:
Az államnak vannak szóba jöhető helyszínei?

Nagyné Varga Melinda:
A legutóbbi információ még a Millenáris volt, én nem tudom, hogy van-e változás vagy nincs. Erről nincs hivatalos információm.

Elnök:
Mi nem tettünk javaslatot, mint főváros? Esetleg általunk birtokolt épületet hozzon helyre, építse be.

Nagyné Varga Melinda:
Nem. Voltak ugyan közös kezdeményezések, de az nem a mi ingatlanunk volt, hanem a Városligeti Fasorban a Művészeti Szakszervezet székháza, nagyon jó épület, de azt is fel kellett volna újítani és meg kellett volna vásárolni, volt is tárgyalás, helyszíni bejárás. Az államnak is megfelelt volna, de sajnos olyan határidővel nem tudtunk választ adni, amelyre nekik szükségük lett volna.

Elnök:
Eladták másnak?

Nagyné Varga Melinda:
Még nem, úgy tudom. Jelenleg ott vannak, mert a feladatellátás nekik is ott biztonságosabb.

Elnök:
A vagyongazdálkodás Bagdy Gábor főpolgármester-helyettes Úrhoz tartozik. Nyilván a FROK-kal és a Kormánnyal való együttműködés itt van Csomós Miklós Úr hatáskörében. Lehet, hogy kellene erőltetni, ha nem, akkor elalszik az akta az asztal szélén. Azért hozom ezt szóba, mert annyi használaton kívüli vagy funkció nélküli fővárosi ingatlan van, ami ottmarad a nyakunkon. A Kormány pedig ebbe pénzt tenne. 

Nagyné Varga Melinda:
Volt még egy iskolaépület, amit szintén bejártunk, megnéztük, de aztán az is valamiért lekerült. Nem folyik már munka abban az iskolában, hatalmas nagy terület, talán még túl nagy is lett volna. Elsősorban, azért került le napirendről, mert ha az állam hozza létre ezt a nagy központot, akkor célszerű, hogy az ő ingatlanában valósuljon meg és a 900millió forint is visszakerül az államhoz. Az utóbbi hetekben érezhetően napirendre került a téma, a főváros és az állam szintjén is, az EMMI foglalkozik vele. 

Elnök:
Köszönöm szépen. Más kérdés nincs.
A határozati javaslat a következő:
Az Oktatási Bizottság úgy dönt, hogy:

1.

a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 78. § (5) bekezdés b) pontja alapján
jóváhagyja a Fővárosi Roma Oktatási és Kulturális Központ szervezeti és működési szabályzatát a 2. számú melléklet szerinti tartalommal.
határidő:	2014. október 10.
felelős: 	Pokorni Zoltán, a bizottság elnök

Határozathozatal módja: egyszerű szavazattöbbség.

Szavazás.

74./2014. (IX. 25.) SZÁMÚ OKTATÁSI BIZOTTSÁGI HATÁROZAT

Az Oktatási Bizottság úgy dönt, hogy:

1.

a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 78. § (5) bekezdés b) pontja alapján
jóváhagyja a Fővárosi Roma Oktatási és Kulturális Központ szervezeti és működési szabályzatát a 2. számú melléklet szerinti tartalommal.
határidő:	2014. október 10.
felelős: 	Pokorni Zoltán, a bizottság elnök

Határozathozatal módja: egyszerű szavazattöbbség.

(4 igen, 0 nem, 0 tartózkodás)


A napirend 3.) pontja:

Egyebek

Elnök:
Nem tudom, hogy találkozunk-e még ebben a ciklusban, jó munkát kívánok Önöknek. Az ülést bezárom. 

Az Oktatási Bizottság e témakörben határozatot nem hozott.


Az ülés befejezésének időpontja:10 óra 13 perc


Budapest,2014. szeptember 25.
		…………………….……………..
		Pokorni Zoltán
		elnök


		…………………….……………..
		Kucsák László
		alelnök

	…………………….……………..
	Kapdebo Ágnes
	jegyzőkönyvvezető

